**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 12 มีนาคม 2561**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

 รอง ผบ.ทบ. (พลเอก สสิน ทองภักดี) ในฐานะ รองเลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 12 มีนาคม 2561 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

 **ประเด็นข้อสั่งการ ลธ.คสช.**

 **1.** **การแก้ไขหรือปรับปรุงกฎหมายว่าด้วยการบริหารจัดการการทำงานของคนต่างด้าว** ครม. มีมติเห็นชอบร่างพระราชกำหนดการบริหารจัดการการทำงานของคนต่างด้าว (ฉบับที่ ..) พ.ศ. .... และร่างพระราชกำหนดแก้ไขเพิ่มเติมพระราชบัญญัติคนเข้าเมือง พ.ศ. 2522 พ.ศ. .... รวม 2 ฉบับ ขอให้ทุกส่วนราชการที่เกี่ยวข้อง ศึกษา ทำความเข้าใจ และชี้แจงให้กับประชาชน นายจ้าง รวมถึงผู้ที่เกี่ยวข้องให้ทราบข้อมูลที่ถูกต้อง

 **2. ความเคลื่อนไหวของกลุ่มต่าง ๆ** เช่น กลุ่มที่ประสบความเดือดร้อนด้านอาชีพ กลุ่มที่เห็นต่าง และกลุ่มที่เคลื่อนไหวทางการเมือง ขอให้ทุกส่วนที่เกี่ยวข้องดำเนินการดังนี้

 1) ให้ความสำคัญกับการปฏิบัติงานด้านการข่าว โดยติดตามอย่างใกล้ชิด รวมถึงเข้าไปชี้แจง ทำความเข้าใจกับประชาชน ให้ประชาชนเกิดความเข้าใจที่ถูกต้อง

 2) หากมีกลุ่มที่เคลื่อนไหวทางการเมือง ให้ชี้แจง ทำความเข้าใจกับกลุ่มที่เคลื่อนไหว ถึงประเด็นที่สามารถดำเนินการได้และไม่สามารถดำเนินการได้ หากมีการฝ่าฝืนขอให้พิจารณาดำเนินการ ทางกฎหมายตามความเหมาะสม โดยเน้นการเจรจายืดหยุ่นและคำนึงถึงผลที่จะตามมา

 **3. การทุจริตประพฤติมิชอบของเจ้าหน้าที่รัฐ** ขอให้ทุกส่วนราชการที่ได้รับเรื่องจากศูนย์รับเรื่องร้องเรียนการประพฤติมิชอบของเจ้าหน้าที่ของรัฐ ได้เร่งรัดดำเนินการเรื่องที่ได้รับการส่งต่อให้สำเร็จอย่างรวดเร็วและเป็นรูปธรรม

 - อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ปลัดจังหวัดแจ้งนายอำเภอถือปฏิบัติด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557